
CLARE CONNELLY

Tolv julenetter i prinsens seng

Denne oversettelsen er redigert av: Mone S. Kelly


Clare Connelly er oppvokst i en australsk småby i en leseglad familie. Hun tilbragte mesteparten av barndommen sin i et tre, ofte med en Harlequin-bok i hånden. Clare er gift med sin egen helt fra virkeligheten, og de bor i en bungalow ved sjøen sammen med sine to barn. Man kan ofte finne henne stirrende ut i lufta, noe som er et sikkert tegn på at hun befinner seg i en verden sammen med karakterene sine. Hun har en forkjærlighet for fransk mat og iskald champagne, og favorittbøkene hennes vil alltid være Harlequin. Å skrive for Harlequin er en gammel drøm gått i oppfyllelse.

Dette var deres tiende felles bursdagsfest, deres tiende år som bestevenninner, og til tross for hva hun hadde mistet i livet, så Poppy Henderson ut på rommet fylt av gjester og følte seg takknemlig. Hvordan ville livet vært uten Hennes Kongelige Høyhet prinsesse Eleanor Aetos og hele Aetos-familien?

Etter at foreldrene døde, hadde hun aldri trodd at hun skulle få oppleve en slik tilfredshet igjen. Hun hadde aldri trodd at hun skulle få oppleve familiens kjærlighet, følelsen av å høre til, men foreldrenes beste venner, som tilfeldigvis var kongen og dronningen av Stomland, hadde lagt armene sine rundt Poppy, til tross for sin egen tunge sorg etter at deres eldste sønn døde, og aldri sluppet taket. De hadde behandlet henne som en datter fra første stund, og kjærligheten deres hadde hjulpet Poppy til å leges. Hun var så takknemlig overfor dem at det ikke var noe hun ikke ville gjort for kongen og dronningen.

Når det gjaldt de kongelige barna, var Eleanor blitt en søster for Poppy med en gang, og Eleanors bror Adrastos … vel, det forholdet var litt vanskeligere å definere. Inntil hun var 21, ville hun ha beskrevet ham som en slags bror, om enn fem år eldre og litt alvorlig og kjølig. Men han hadde også vært snill, og hadde aldri oppført seg som om han hadde hatt noe imot at Poppy trengte seg inn i familien deres.

Av seg selv drev blikket gjennom rommet og fant ham like lett som alltid, og hjertet slo raskere, og magen strammet seg ubehagelig til bare ved synet av ham. De hadde knapt snakket sammen siden den kvelden, på Ellies og Poppys 21-årsfest. Var det virkelig tre år siden? Huden rødmet av minnene hun forsøkte å la være å tenke på, forvirringen over å bli trukket inn i armene og kysset av en som hun nærmest hadde sett på som en bror, til hun ble helt klar over at han var en mann, en mann hun begjærte veldig, veldig mye …

Minnet hun desperat forsøkte å glemme, fordi det var så brennende og forvirrende at hun ikke kunne forstå det. Måten hendene hans hadde trukket henne tett inntil seg den kvelden, holdt henne mot den harde, stramme kroppen sin, øynene som utfordret henne et øyeblikk før han hadde senket hodet og leppene hans hadde møtt hennes. Begjæret hadde gnistret i Poppys blodomløp, og hun hadde endelig forstått hva begjær var. Hun hadde fortapt seg i disse øyeblikkene, øyeblikk som hadde virket å strekke seg og ta over all tid for Poppy. Han hadde kysset henne, og hun hadde nesten glemt hvem og hvor hun var, helt til en lyd hadde brutt fortryllelsen, og de hadde trukket seg fra hverandre, begge like sjokkerte som den andre, med blikkene låst i hverandre mens de forsøkte å forstå galskapen som hadde innhentet dem.

«Det skulle ikke ha skjedd. Jeg er lei for det.»

Unnskyldningen hadde overrasket henne, for Adrastos var ikke den typen mann som gjorde feil. Han tok aldri feil – til og med mediene hadde sagt det: Avisene skrev stadig om Adrastosʼ seire. Hadde kysset vært feil? Virkeligheten hadde raskt nok skåret gjennom Poppy, og hun hadde husket sannheten om situasjonen deres, hennes lojalitet til foreldrene hans, det faktum at de siden foreldrenes død hadde blitt oppdratt nesten som søsken. Men ikke søsken, trøstet hun seg raskt.

Poppy stirret nå på Adrastos som om hun var en utsultet person som ble ført til en bankett, mens Adrastos var distrahert nok til at hun kunne utnytte det til fulle.

Adrastos var i samtale med en av fetterne sine, men flyttet seg litt, og blikket beveget seg raskt og landet rett på Poppy, nesten som om han visste hvor hun sto, nesten som om …

Hun satte en stopper for den tanken også. Det var umulig at han hadde iakttatt henne.

Øynene deres møttes, og de samme gnistene som hadde antent blodomløpet hennes tre år tidligere, var tilbake, voldsomme og ute av kontroll.

Natten hun fylte 21, hadde Poppy plutselig våknet opp med følelser hun ikke ante eksisterte. Og hun hadde likt det. Men siden da hadde den siden av henne ligget i dvale, uutforsket, ukjent. Det hadde ikke vært et bevisst valg. Før kysset hadde hun vært opptatt på universitetet, jobbet knallhardt for å leve opp til foreldrenes akademiske suksess og for å gjøre kongeparet stolte. Og etterpå? Tanken på en annen mann gjorde kroppen til is. Det hadde vært lett å ikke date, ikke flørte, ikke begjære.

Som et synkehull trakk Adrastos oppmerksomheten hennes tilbake, og der var den: sydende i årene, en følelse av visshet og behov, et fandenivoldsk ønske om å forstå hva som hadde skjedd mellom dem for alle disse årene siden, å forstå hvorfor han hadde vært i stand til å oversvømme henne med begjær der ingen andre hadde gjort det. Var hun rett og slett ikke et seksuelt menneske? Hadde hun tatt feil av reaksjonene sine på Adrastos den kvelden? Eller ville hun føle det på samme måte nå, hvis de skulle kysse hverandre en gang til …?

Hun tok enda et glass champagne fra et brett og tok tre sjenerøse slurker, før hun holdt glasset litt for hardt i hendene og spankulerte gjennom rommet. Pulsen steg i takt med at hun nærmet seg Adrastos, og hjertet banket så hardt at det hoppet ut av sin vante stilling i brystet og satte seg fast et sted i nærheten av halsen.

Men dette var vel for sent? Tre år? Hvor mange kvinner hadde han vært sammen med siden da? Ville han i det hele tatt huske det?

Og akkurat idet spørsmålet slo henne i ansiktet, snudde Adrastos seg igjen, blikkene deres låste seg i hverandre, og verden sluttet å snurre. Poppy ble tørr i munnen, og ingenting annet spilte noen rolle. Ansporet av at det var bursdagen hennes, av akkurat passe mye champagne og av at hun tidligere i dag hadde takket ja til en jobb i Nederland som innebar at hun skulle flytte fra Stomland og begynne på nytt, beveget hun seg fremover, bare en anelse.

Hun måtte vite, forstå … føle seg levende igjen … Pusten satt fast i halsen, og da hun snakket, falt ordene nesten for fort.

«Har De et øyeblikk, Deres Høyhet?» Tittelen kunne kanskje virke underlig, men selv om de hadde tilbrakt så mye tid sammen, var det fortsatt en tendens til at visse formaliteter ble overholdt, særlig når de var sammen med andre.

Adrastosʼ øyne smalnet nesten umerkelig, og Poppys nerver ble tynnslitte, for muligheten for at han skulle si nei var reell og plutselig veldig skremmende. Men et øyeblikk senere senket han hodet, med et kort uttrykk i ansiktet, men den subtile gesten formidlet enighet.

«Hva er det?» Han tok et lite skritt bort fra gruppen han hadde stått sammen med.

«Kan vi snakke sammen på et mer privat sted?»

Adamseplet hans beveget seg, men ellers rørte ikke ansiktet seg, røpet ikke et eneste svar på spørsmålet. Etter et øyeblikk nikket han. «Det er en balkong. Har du en frakk?»

«Det går bra. Dette kommer ikke til å ta lang tid.» Men selv mens hun sa det, kjente hun et lite sus av spenning, en dør som åpnet seg til en verden av muligheter hun aldri før hadde tenkt på. Hun var tåpelig. Oppildnet av champagne og nysgjerrighet, av fantasiene kysset hadde skapt da han hadde tatt en tilfreds, men uerfaren 21-åring og vist henne bare et glimt av hva kroppen var i stand til å føle.

Han rørte henne ikke, men da de skar gjennom rommet, følte hun hans nærhet som et kjærtegn, og hele kroppen reagerte med gåsehud, og det vred seg i magen da hun innså at hun var i ferd med å være alene med ham for første gang på mange år.

Ved balkongdørene stoppet han brått opp, snudde seg og så på henne med et uttrykk som best kunne beskrives som tvil, blikket sveipet over henne, nesten som om han aldri hadde sett henne før, som om han ville si: «Er du sikker?»

Som svar på det uoppfordrede spørsmålet la Poppy haken på skrå og holdt blikket hans med en trass hun ikke var helt sikker på om hun følte.

Et øyeblikk senere åpnet kronprinsen døren, og en iskald vind blåste inn samtidig som de gikk ut, og den milde larmen fra selskapet forstummet i det øyeblikket døren smalt igjen bak dem.

Poppy elsket Stomland.

Da hun først kom hit, hadde hun hatt et knust hjerte, knust av foreldrenes sjokkerende død, og hun hadde gjenkjent åndsfrender i kongefamilien – på mange måter, men særlig i deres felles sorg, etter at de hadde mistet sin eldste sønn bare noen måneder før hennes foreldre. De fortalte Poppy mange ganger i årenes løp hvordan hennes ankomst hadde bidratt til å samle familien og få dem til å føle seg litt nærmere helheten, og det var en følelse Poppy delte.

«Vel, Poppy?»

Nå som de var her, alene, virket spørsmålene hun ønsket å stille uoverkommelige.

Stillheten senket seg, en stillhet der Poppy var oppmerksom på absolutt alt. Pusten hans, lukten av saltvann, lyden av trafikken i det fjerne, aftershaven og den kjølige natteluften, tung av løftet om julen som var rett rundt hjørnet. De hadde ikke vært så nær hverandre, alene, siden kysset, og det var umulig å ikke kjenne spøkelsesminnene av den berøringen stryke over huden. Tenkte han også på det?

«Poppy?» Det skarpe navnet fikk øynene til å flakke, og hjertet slo raskere. «Hva ville du meg?»

«Jeg er …» Hun åpnet øynene, stirret på ham og mistet sansen for alt. Hva de enn hadde vært før hun fylte 21, og alt som hadde skjedd siden, spilte ingen rolle. Stjernene over dem så ut til å blinke ned mot dem og gi Poppy sin velsignelse, eller i det minste sin oppmuntring. Kanskje var det en djevelsk idé, kanskje ville hun angre på det, men i kveld var Poppy fylt av et behov som bare Adrastos kunne dekke. Hun ville ikke tenke på konsekvensene.

Kysset den kvelden hun fylte 21, hadde bare vært et glimt. Noen få lidenskapelige sekunder som hun hadde spilt om og om igjen så mange ganger at minnet sto i fare for å få statiske sprekker på grunn av overdreven bruk. En ny smak av Adrastos, et hemmelig, forbudt kyss, bare for denne ene natten …

Tiden syntes å gå nesten helt i stå. Hun var bevisst selve atmosfæren som omsluttet dem, den kjølige vinterkvelden, stjernene som glitret i himmelen, lyden av havet som skvulpet mot båtene i det fjerne, og så, Adrastos. Hele ham. Akkurat der, innen rekkevidde.

«Det jeg vil», sa hun langsomt, men med stål under ordene, en utfordring i hver stavelse, «er at du skal kysse meg.» Hun rykket nærmere, slik at pusten viftet mot kinnet hans. «Men denne gangen», sa hun nesten spinnende, «vil jeg ikke at du skal stoppe.»

*

Adrastos kjente hvordan verdens grenser strammet seg rundt kroppen og gjorde det umulig å puste, å tenke, å se noe annet enn denne fordømte kvinnen, denne plagsomme, fristende, vakre kvinnen. Når hadde det skjedd? Hun hadde vært tenåring til å begynne med, akkurat som søsteren. De var så dumme begge to, alltid fnisende og hviskende. Han hadde sett på dem begge med overbærenhet. Han hadde aldri tenkt på Poppy som en kvinne, før på 21-årsdagen hennes, da han hadde gått inn i hageteltet som var satt opp på slottets område og sett – ikke bare en kvinne, men en gudinne. Fantastisk vakker, urørlig og fullstendig forvandlet. Plutselig hadde alle samtalene de hadde hatt gjennom årene, alle historiene de hadde delt, alt han visste om Poppy, forandret seg, og han hadde ønsket å bli ordentlig kjent med henne, utover de ordene de hadde utvekslet. Han hadde ønsket henne på en måte som han ikke engang helt hadde forstått. Han hadde hatt mye erfaring med kvinner, men han hadde aldri begjært et annet menneske på samme måte som han hadde begjært Poppy. Det gikk langt utover sex. Han hadde sett henne og ønsket å gjøre henne til sin på et elementært nivå.

Men det var tre år siden. Han hadde flyktet så hardt fra den kvelden, det ukjente øyeblikket som fullstendig hadde manglet Adrastosʼ varemerke, kontroll, da han hadde kysset en kvinne han hadde blitt bedt om å betrakte som sin forbannede søster! Han hadde ingen rett til å begjære henne. Han hadde ingen rett til å kysse henne. Hvilken som helst annen kvinne, tenkte han med en grimase. Adrastos hadde ikke gjort noe forsøk på å skjule sin livsstil for pressen. Han hadde snarere gledet seg over det ryktet.

Etter å ha blitt hyllet som «Den perfekte prins» siden Nicholasʼ død, følte han seg i det minste ikke som en forrædersk tronraner i ett aspekt av livet sitt. Han kunne ikke endre på egenskapene sine, de innebygde lederinstinktene som faktisk gjorde ham til en utmerket prins. Han kunne heller ikke endre det faktum at Nicholas på mange måter hadde vært uegnet for det livet han var født til. Han hadde vært stille, akademisk, sky og naturlig sjenert, og alle offentlige utflukter hadde vært en tortur for den eldste av søsknene, mens Adrastos hadde brydd seg så lite om hva andre mente om ham at han ikke hadde brydd seg om noe som helst engasjement.

Men han hatet sammenligningene.

Han hatet at det til tider nesten hadde vært en følelse av glede over Adrastosʼ forfremmelse til arving – uten å tenke på at det hadde skjedd gjennom hans høyt elskede brors død.

Var det så rart at han hadde slått seg løs på det eneste området i livet som ingen kunne kontrollere? Mens foreldrene desperat ønsket at han skulle slå seg til ro og gifte seg, for å få sine egne kongelige arvinger, gledet Adrastos seg over å vise alle at de tok feil om ham – i det minste litt. Han var ikke den perfekte prinsen. Ikke like perfekt som Nicholas ville ha vært, for Nicholas ville helt sikkert ha giftet seg nå, hvis han hadde levd.

Poppy ga fra seg en liten lyd, et hest utpust, og hun trakk seg litt tilbake, så blikket hans ble smalere, pulsen ble høyere i ørene, og han visste at han hadde sekunder på seg til å handle – eller ikke handle, noe som ville vært langt smartere.

Den kvelden hadde han kysset henne fordi han hadde lyst på henne, og han hadde latt som om det hadde vært akkurat som med alle de andre kvinnene han møtte på barer eller fester. Men dette var Poppy. Det var flere lag mellom dem som kompliserte ting. Foreldrene så på henne som en datter. Hun hadde ingen familie utenom hans familie. Han kunne ikke ta henne med til sengs og så glemme henne. Det var rotete, og Adrastos likte ikke rotete.

Og likevel, bare tanken på å kysse henne fikk lysken til å stramme seg, opphisselsen presset seg mot buksestoffet, så han var helt klar over hver centimeter av manndommen sin.

«Hør her, Poppy …»

Hun løftet en finger og presset den mot leppene hans. «Jeg vil ikke høre på deg», mumlet hun. «Jeg vil virkelig, virkelig ikke snakke om dette. I tre år har jeg lurt på hva pokker som skjedde mellom oss, og jeg har lurt på hvorfor du stoppet. Jeg har aldri forstått hvorfor vi plutselig kysset, og så ikke gjorde det lenger, men jeg har hatt tid til å reflektere over det med kyssingen, og jeg likte det. Så jeg vil at du skal kysse meg. Igjen.»

«Og ikke stoppe», knurret han, og til tross for at han visste at dette var en helt forferdelig idé, at ting var langt mer komplisert enn hun trodde, løftet hånden hans seg og presset seg mot hoften hennes, holdt henne der, og kroppen hans var plutselig så nær at de ble presset sammen.

«Det var riktig å stoppe den kvelden», sa han, som om han trengte å gripe etter en livline.

«Var det? Hvorfor?» Spørsmålet var intenst, og han ble minnet om hvor knivskarpt sinn hun hadde, hvor imponerende intelligens hun hadde. Det var noe av det første han hadde lagt merke til ved henne for mange år siden, da hun hadde kommet til Stomland som et sjokkskadet foreldreløst barn, og han hadde følt et øyeblikkelig ønske om å beskytte henne mot mer skade. Men selv om hun var knust av tapet av foreldrene sine, hadde hun vært umettelig nysgjerrig og uforskammet med sin nysgjerrighet.

Han presset leppene sammen og pustet skarpt ut. «Fordi du er som en søster for meg.»

Hun laget en hånlig lyd som han dessverre fant uimotståelig.

«En søster? Er det sant?»

Nei, egentlig ikke. Han sukket igjen. «Poppy …»

«Si at du ikke vil kysse meg», utfordret hun ham direkte, og han var takknemlig for at det var mørkt på balkongen, og at hun ikke kunne se den delen av anatomien som viste hvor sterkt han ønsket det hun foreslo. Men så, enten det var et uhell eller med vilje, svaiet hun forover og streifet mot skrittet hans. I samme øyeblikk som de møttes, ble øynene store, og leppene skilte seg på en myk utpust. Det var ikke lenger mulig å benekte det. Det var ikke lenger noen krig å utkjempe.

«Det er en tabbe», stønnet han, men han var ikke sikker på om hun hørte det: Ordene var begravd i kysset, i det raske, inntrengende kravet fra munnen hennes, i begynnelsen av noe han ikke var sikker på om han kunne kontrollere, men som han ikke lenger kunne kjempe imot. Det var en tabbe, men det hadde kysset på Poppys 21-årsdag vært også. Han måtte bare leve med konsekvensene i morgen tidlig. Og mellom nå og da? Han hadde tenkt å nyte hvert eneste øyeblikk.

